


Pétfürdő Nagyközség Önkormányzata Képviselő-testületének 13/2026. (IX.25.) önkormányzati rendelete
a 2026. évi szociális célú tűzifa támogatás szabályairól
[1] A rendelet célja, hogy meghatározza Pétfürdő Nagyközség Önkormányzat Képviselő-testülete által természetben nyújtott szociális tűzifa támogatás jogosultsági feltételeit, valamint az igénylésének, megállapításának módját.
[2] Pétfürdő Nagyközség Önkormányzatának Képviselő-testülete Magyarország Alaptörvénye 32. cikk (2) bekezdése szerinti eredeti jogalkotói hatáskörében, a Magyarország helyi önkormányzatairól szóló 2011.évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:
1. §
(1) Az önkormányzat természetbeni juttatásként szociális tűzifára való jogosultságot állapíthat meg annak a szociálisan rászoruló személynek, aki a nagyközség közigazgatási területén lakóhellyel, vagy tartózkodási hellyel rendelkezik és életvitelszerűen a településen lakik, valamint legalább részben fa tüzelésére alkalmas tüzelőberendezést használ fűtésre.
(2) A támogatás forrása a települési önkormányzatok 2026. évi szociális célú tüzelőanyag vásárlásához kapcsolódó pályázat alapján megítélt költségvetési támogatás, valamint az önkormányzat által a pályázathoz biztosított saját forrás.
2. §
(1) A tűzifa támogatásra való jogosultság megállapítása során előnyt élveznek az alábbi személyek, háztartások:
a)	 aki a szociális igazgatásról és szociális ellátásokról szóló, 1993. évi III. törvény szerinti aktív korúak ellátásában, időskorúak járadékában, vagy a lakhatáshoz kapcsolódó rendszeres kiadások viseléséhez nyújtott rendszeres települési támogatásban részesül,
b)	 aki a gyermekek védelméről és a gyámügyi igazgatásról szóló, 1997. évi XXXI. törvényben szabályozott halmozottan hátrányos helyzetű gyermeket nevel,
c)	 aki rendszeres gyermekvédelmi kedvezményben részesülő gyermeket nevel,
d)	 az egyszülős háztartások,
e)	 a rokkantsági ellátásban részesülő személyek,
f)	 az a 65 év feletti, egyedül élő nyugdíjas, akinek a nyugdíja nem éri el a 150.000.- Ft-ot,
g)	 a 3 vagy több gyermeket nevelő családok.
(2) Amennyiben az (1) bekezdés szerinti jogosultak a rendelkezésre álló, pályázat útján beszerzett szociális tűzifa keretet nem merítik ki, úgy a következő személyek részére állapítható meg a tűzifa támogatás:
a)	 az a személy, aki az önkormányzattól rendszeres települési támogatásként nyújtott gyógyszertámogatásban, vagy ápolási támogatásban részesül,
b)	 az a személy, akinek családjában - egyszemélyes háztartás esetén magának - az egy főre jutó havi jövedelme nem haladja meg a szociális vetítési alap 600%-át, jelenleg 171.000.- Ft-ot.
(3) Kivételes méltányosságból, a rendelkezésre álló tűzifa keret mértékéig megállapítható a támogatás akkor is, ha kérelmező nem felel meg az (1)–(2) bekezdésben foglalt feltételeknek, de a kérelmet benyújtó, vagy családja szociális helyzete alapján, életének, egészségének védelme érdekében indokolt.
(4) A tűzifa támogatás ugyanazon ingatlan vonatkozásában csak egy jogosultnak, egy jogcímen állapítható meg, függetlenül a lakásban élő személyek és háztartások számától. 
3. §
(1) A támogatás megállapítása iránti kérelmeket e rendelet 1. melléklete szerinti formanyomtatványon 2026. november 9. napjától 2026. november 20. napjáig lehet benyújtani a Pétfürdői Polgármesteri Hivatalban. A határidő elmulasztása jogvesztő.
(2) A kérelemhez mellékelni kell a 2. § szerinti jogosultságot igazoló dokumentumokat, valamint a kérelmezők és a vele közös háztartásban élő személyek jövedelemigazolásait.
(3) A beérkezett kérelmek elbírálásának hatáskörét a Képviselő-testület a polgármesterre ruházza át. 
(4) A határidőben benyújtott, jogosultsági feltételeknek megfelelő kérelmeket a kérelmező, valamint a vele közös háztartásban élő hozzátartozók jövedelmi viszonyai, a család egy főre jutó havi jövedelme, az általános szociális helyzete, valamint a 2.§-ban foglaltak alkalmazásával a döntéshozó súlyozza, a támogatás odaítéléséről ezen súlyozás alapján felállított sorrend alapján dönt.
(5) A tűzifa támogatás megítélhető maximális mennyisége háztartásonként legfeljebb 5 erdei m3 lehet. 
(6) A kérelmek elbírálása és a támogatások megállapítása során a szociális igazgatásról és szociális ellátásokról szóló 1993. évi III. törvény fogalommeghatározásai az irányadók. 
(7) A tűzifa támogatást az önkormányzat a pályázathoz kapcsolódóan rendelkezésre álló tüzelőanyag mennyiség erejéig biztosítja.
(8) A forrás felhasználását követően a támogatásban nem részesített, valamint az azt követően benyújtott kérelmeket függetlenül attól, hogy azok az e rendeletben meghatározott feltételeknek megfelelnek-e, el kell utasítani.
4. §
(1) Az önkormányzat a tűzifa kiosztásáról legkésőbb 2027. február 15. napjáig gondoskodik, az igénylő kérelemben megadott lakcímére. 
(2) A támogatott a tűzifa átvételét e rendelet 2. melléklet szerinti átvételi elismervény aláírásával köteles igazolni, amelyből kettő példány készül. Egy példány a támogatottat, egy példány az önkormányzatot illeti meg.
(3) A tüzelőanyag szállításának költsége az önkormányzatot terheli, az önkormányzat a tűzifa támogatásban részesülőktől ellenszolgáltatást nem kér.
5. §
Ez a rendelet a kihirdetését követő napon lép hatályba, és 2027. április 1-jén hatályát veszti.

